**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 22.09.2019, ora 08.00 – 23.09.2019, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 23.09.2019, ora 07.00**

**RÂURI**

Debitele au fost în general staţionare.

Debitele se situează, în general, la valori cuprinse între 30-90% din mediile multianuale lunare, mai mici pe unele râuri din bazinele hidrografice: Mara, Tur, Bistra, Suceava, Tazlău, Putna, Bârlad, Sitna şi Jijia, pe cursul Siretului, cursul superior al Crasnei, cursurile inferioare ale Timișului și Carașului, pe unii afluenți ai Someșului (Ilișua, Lonea, Fizeș, Lăpuș), Crișului Negru (Valea Roșie, Holod, Teuz), Mureșului (Iara, Vișa), Oltului superior și mijlociu (Râul Negru, Covasna, Ghimbăşel, Homorod, Breaza, Hârtibaciu) și Argeşului superior (Arefu, Vâlsan, R. Doamnei).

Nivelurile pe râuri la stațiile hidrometrice se situează sub **COTELE DE ATENȚIE.**

Debitele vor fi în general staționare.

Sunt posibile creşteri de niveluri şi debite pe unele râuri din vestul și sud-vestul țării, ca urmare a precipitaţiilor prognozate, izolat mai însemnate cantitativ.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

Debitul la intrarea în ţară (secţiunea Baziaş) în intervalul 22–23.09.2019 a fost în scădere, având valoarea de 2500 m3/s, sub media multianuală a lunii septembrie (3800 m3/s).

În aval de Porţile de Fier debitele au fost în scădere pe sectorul Gruia – Cernavodă și în creștere pe sectorul Hârșova – Tulcea..

Debitul la intrarea în ţară (secţiunea Baziaş) va fi în scădere (2400 m3/s).

În aval de Porţile de Fier, debitele vor fi în scădere pe sectorul Gruia – Galați şi relativ staționare pe sectorul Isaccea – Tulcea.

**2.** **Situația meteorologică în intervalul 22.09.2019, ora 09.00 – 23.09.2019, ora 06.00**

**ÎN ŢARĂ**

Vremea s-a încălzit față de ziua precedentă, dar s-a menținut rece îndeosebi dimineața. Cerul a fost senin pe parcursul zilei, cu înnorări noaptea în regiunile vestice și sud-vestice. Cu totul izolat în Banat și Crișana a plouat slab. Vântul a suflat slab și moderat, cu ușoare intensificări pe litoral și în Delta Dunării. Temperaturile maxime s-au încadrat între 20 de grade la Câmpulung, Ocna Șugatag, Sulina, Întorsura Buzăului și Mangalia și 26 de grade la Calafat, Moldova Nouă, Bechet, Lugoj, Gurahonț, Reșița, Zimnicea, Oravița, Ștei, Banloc și Caransebeș, iar la ora 06.00 se înregistrau valori termice cuprinse între -1 grad la Întorsura Buzăului și Toplița și 20 de grade la Moldova Nouă.

**LA BUCUREŞTI**

Vremea s-a încălzit față de ziua precedentă, dar s-a menținut rece îndeosebi dimineața. Cerul a fost mai mult senin, iar vântul a suflat slab până la moderat. Temperatura maximă a fost de 24 de grade la Afumați și Băneasa și 25 de grade la Filaret, iar la ora 06.00 erau 4 grade la Băneasa, 7 grade la Afumați și 9 grade la Filaret.

**3. Prognoza meteorologică în intervalul 23.09.2019, ora 09.00 –24.09.2019, ora 09.00**

**ÎN ŢARĂ**

În regiunile din vestul, nord-vestul și centrul țării, cerul va fi mai mult noros, iar valorile termice diurne vor marca o scădere. În restul teritoriului temperaturile vor fi comparabile cu cele din ziua anterioară; cerul va fi variabil, cu înnorări temporare în zona deluroasă din sud, iar din orele serii aria de nebulozitate va fi în extindere și în sudul și estul teritoriului. Ziua va ploua pe arii restrânse în Banat, Crișana și cu totul izolat în vestul Transilvaniei și în Oltenia, iar seara și noaptea pe spații mici și în Muntenia și sudul Dobrogei. Vântul va sufla slab și moderat. Temperaturile maxime se vor încadra între 14...16 grade în Crișana și vestul Transilvaniei și 27 de grade sudul Olteniei și al Munteniei; minimele termice vor fi cuprinse în general între 6 și 16 grade.

**LA BUCUREŞTI**

Cerul va fi variabil, cu înnorări temporare după orele serii, iar în a doua parte a nopții va crește probabilitatea pentru ploaie slabă. Vântul va sufla slab și moderat. Temperatura maximă se va situa în jurul valorii de 25 de grade, iar cea minimă va fi de 14...15 grade.

1. ***CALITATEA APELOR***

Nu s-au înregistrat evenimente deosebite.

1. ***CALITATEA MEDIULUI***
2. **În domeniul aerului**

***Agenția pentru Protecția Mediului Hunedoara*** informează despre producerea, la 22.09.19, ora 14:10, unui incendiu de vegetație uscată și depozitări de deșeuri menajere pe o suprafata de cca 4 ha în zona fostei platforme siderurgice din municipiul Hunedoara, județul Hunedoara. APM HD monitorizeaza calitatea aerului prin intermediul stației HD3. ISU Hunedoara intervine cu mai multe austospeciale pentru localizare și stingere. Nu se cunosc decoamdată cauzele declanșatoare. Nu s-au raportat victime. Vom reveni cu informații suplimentare.

1. **În domeniul solului şi vegetaţiei**

Nu s-au înregistrat evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE